
RAPORT DE SPECIALITATE

privind aprobarea Planului anual de evoluţie a tarifelor pentru energie termică  pentru implementarea Proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” 

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea Planului anual de evoluţie a tarifelor pentru energie termică  pentru implementarea Proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” 

Facem următoarele precizări:
Proiectul „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei in alimentarea cu căldură urbană - Etapa a II-a” reprezintă etapa a doua a unei iniţiative investiţionale de amploare ce vizează, pe termen lung, conformarea sistemului de termoficare cu obligaţiile comunitare privind emisiile de poluaţi în aer şi creşterea eficienţei energetice a sistemului. Acesta va dezvolta reabilitarea unor tronsoane din reţele termice primare şi secundare, în scopul creşterii eficienţei energetice a sistemului centralizat de alimentare cu căldură din municipiul Timişoara.
Aplicaţia de finanţare şi documentaţiile de atribuire aferente proiectului au fost elaborate în cadrul contractului “Sprijin pentru AM POS Mediu în vederea completării portofoliului de proiecte finanţate prin Axa Prioritară 3 a POS mediu, pentru 7 aplicaţii” şi ulterior au fost revizuite conform Ghidului Solicitantului aferent Programului Operaţional Infrastructură Mare (POIM) 2014-2020.
Obiectivul general al proiectului este reducerea impactului negativ asupra mediului şi diminuarea efectelor schimbărilor climatice cauzate de sistemul centralizat de alimentare cu energie termică în scopul îmbunătăţirii stării de sănătate a populaţiei în Timişoara şi asigurării conformării cu obligaţiile de mediu stabilite prin Tratatul de Aderare. 

Obiectivul specific al proiectului constă în reabilitarea unor tronsoane de reţea primară şi parţial a reţelelor secundare de distribuţie a energiei termice pentru încălzire, apă caldă de consum şi recirculaţia acesteia, aferente a 25 puncte termice, în vederea creşterii eficienţei energetice a sistemului, reducerii emisiilor de poluanţi şi  îmbunătăţirii sănătăţii populaţiei. 

Investiţia în reţele conduce, prin reducerea pierderilor în reţele, conduce la reducerea consumului de combustibil şi apă de adaos, de aceea este considerată investiţie în eficienţă energetică.

Totodată, ca efect al reducerii consumului de combustibil se reduce şi cantitatea de CO2  şi emisii de NOx, SO2 şi pulberi evacuate în atmosferă.

Ca urmare a reabilitării unei părţi a reţelei primare şi secundare se reduc cheltuielile cu reparaţiile accidentale şi se evită cheltuielile necesare înlocuirii acestor conducte.

Proiectul „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” este luat în considerare pentru finanţarea prin Programul Operaţional Infrastructură Mare (POIM) 2014-2020 axa prioritară 7,  în valoare totală de 148.118.419,84 lei (inclusiv TVA).
În conformitate cu Ghidul solicitantului pentru POIM- AP7, OS 7.1, se solicită Planul anual de evoluţie a tarifelor (conform rezultatelor Analizei Cost-Beneficiu), aprobat prin hotărârea consiliului local.

Stabilirea Planul anual de evoluţie a tarifelor s-a făcut în baza Analizei de suportabilitate, al cărui scop îl reprezintă stabilirea tarifului maxim ce poate fi suportat de populaţia beneficiară a serviciului de termoficare, tarif care să acopere atât costul de producere, cât şi valoarea investiţiilor propuse a se realiza prin modernizarea SACET. 
Pe baza studiilor relevante din domeniu, raportul mediu de suportabilitate pentru stabilirea tarifelor este 8.5% pentru gospodăriile cu venituri medii.
Municipiul Timişoara susţine o politică tarifară (aferentă energiei termice pentru populaţie) ce ţine cont de constrângerile date de suportabilitate, precum şi de nevoia de a optimiza resursele financiare ale proiectului.
Astfel, noua propunere a planului tarifar pentru 2018-2040 va ţine cont de încadrarea preţului local de facturare a energiei termice în limita maximă de 8.5% din venitul mediu pe gospodăriei, dar şi de impactul psihologic al creşterii tarifare asupra comportamentului de cumpărare a consumatorului, având în vedere competitivitatea în raport cu preţurile alternativei de încălzire individuală.
În baza rezultatelor Analizei Cost-Beneficiu s-a estimat un plan tarifar conform Anexei.
Având în vedere cele expuse în prezentul raport, apreciem că proiectul de hotărâre privind aprobarea Planului anual de evoluţie a tarifelor pentru energie termică pentru implementarea Proiectului „Retehnologizarea sistemului centralizat de termoficare din municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa II” îndeplineşte condiţiile pentru a fi supus dezbaterii şi aprobării plenului consiliului local. 

